Kinders erg beseer toe pa beheer oor kar verloorDie pa het vermoedelik beheer van die voertuig verloor. (Foto: ALS-paramedici) Twee kinders is ernstig beseer toe hul pa laat Saterdagaand in Durban beheer oor ŉ luukse sportvoertuig verloor en ŉ winkel langs die pad ingeploeg het. ALS-paramedici is net ná 23:00 na die toneel in Alicestraat ontbied, waar hulle op ŉ bloedbad afgekom het. “Dit lyk of die bestuurder beheer oor die voertuig verloor en by die winkel ingery het. ŉ Jong meisie van omtrent 11 jaar oud is met die trefslag uit die voertuig geslinger en was in ŉ kritieke toestand,” sê ŉ woordvoerder van ALS-paramedici. “Gevorderde lewensondersteunende tegnieke is gebruik om haar te stabiliseer en sy is aan ŉ ventilator gekoppel voordat sy na die hospitaal gehaas is.” ŉ Negejarige seun is nog in die voertuig gevind. Hy was ook in ŉ kritieke toestand en is op die toneel gestabiliseer voordat hy na ŉ hospitaal geneem is. “Die bestuurder, wat ons vermoed die kinders se pa is, het net ligte beserings opgedoen en is op die toneel behandel en na ŉ hospitaal geneem.” Die polisie was op die toneel om ondersoek in te stel.